VDS Sklep Pdp 649/99
Sodna praksa Višjega delovnega in socialnega sodišča, 1999-05-07

Oddelek za individualne in kolektivne delovne spore

Osnova za odmero sodne takse za pritožbo oz. revizijo je samo tisti denarni zahtevek, s katerim tožnik ni uspel in ga izpodbija v pritožbi oz. reviziji, ne pa celoten del tožbenega zahtevka, s katerim tožnik ni uspel.

Pritožbi se ugodi in se izpodbijani sklep sodišča prve stopnje spremeni, tako da se znesek 270.317,00 SIT zniža na znesek 191.481,00 SIT.

Sodišče prve stopnje je na zahtevo tožnika na podlagi določbe 27. člena Zakona o sodnih taksah (ZST - Ur.l. RS št. 1/90-50/98) izdalo sklep o odmeri sodne takse, s katerim je tožniku odmerilo sodno takso v višini 270.317,00 SIT, ki jo je dolžan plačati na račun sodnih taks v 15 dneh pod izvršbo.

Zoper zgoraj navedeni sklep se v odprtem pritožbenem roku pritožuje tožnik po svojem pooblaščencu iz pritožbenih razlogov bistvene kršitve določb pravdnega postopka, zmotne in nepopolne ugotovitve dejanskega stanja ter zmotne uporabe materialnega prava in predlaga, da Višje delovno in socialno sodišče pritožbi ugodi in izpodbijani sklep razveljavi ter zadevo vrne v novo odločanje sodišču prve stopnje. V obrazložitvi pritožbe izpodbija odmero sodne takse glede pritožbe z dne 17.11.1997, saj meni, da je sodišče napačno odmerilo takso od zneska 6.084.261,00 SIT, namesto od zneska 5.020.000,00 SIT, ki ga je izrecno navedel v pritožbi, saj se je pritoževal le za navedeni znesek. 4. odstavek 25. člena ZST določa, da se v primeru, če se s pravnim sredstvom odločba le deloma izpodbija, vzame kot podlaga za plačilo takse za pravno sredstvo le vrednost izpodbijanega dela. Nadalje se pritožuje zoper odmero takse za odgovor na pritožbo tožene stranke, pri čemer sodišče ni upoštevalo, da se za odgovor na pritožbo plača le polovica takse iz 1. odst. tar. št. 1. Tako je sodišče prve stopnje odmerilo takso za odgovor na pritožbo v še enkrat previsokem znesku. Nadalje meni, da je sodišče napačno odmerilo takso za revizijo, saj je kot osnovo za odmero te takse upoštevalo znesek 6.802.897,00 SIT, ne pa znesek, ki je s strani tožeče stranke sporen za revizijo in kot tak tudi naveden v sami reviziji in sicer je to znesek 4.281.364,00 SIT. Sodišče prve stopnje tako torej pri odmeri sodne takse za revizijo ni upoštevalo določbe 4. odst. 25. člena ZST.

Pravilno opozarja pritožba, da je sodišče prve stopnje napačno odmerilo takso za pritožbo z dne 17.11.1997, saj je dejansko iz pritožbe razvidno, da se tožnik pritožuje za znesek 5.020.000,00 SIT in ne za celotni zavrnilni del, kot je napačno štelo sodišče prve stopnje. Tako pravilno odmerjena sodna taksa za pritožbo z dne 17.11.1997 ob upoštevanju tar.

št. 3/1 in takrat še veljavnega 62. člena Zakona o delovnih in socialnih sodiščih (ZDSS - Ur.l. RS št. 19/94) znaša 30.000,00 SIT in je tako pritožbeno sodišče sodno takso za pritožbo z dne 17.11.1997 znižalo z zneska 36.505,00 SIT na znesek 30.000,00 SIT.

Pritožba tožnika tudi utemeljeno opozarja, da je sodišče prve stopnje napačno odmerilo takso za odgovor na pritožbo z dne 28.11.1997 in sicer ni upoštevalo določbe 2. odstavka tar. št.

1, ki določa, da se za odgovor na pritožbo plača polovica takse. Pritožbeno sodišče ugotavlja, da je sodišče prve stopnje v obrazložitvi sicer navedlo, da je dolžan plačati le polovico takse po tar. št. 1/2, vendar jo je napačno odmerilo in naložilo tožniku plačilo celotne takse v višini 38.400,00 SIT. Pritožbeno sodišče je pritožbi tožnika v tem delu ugodilo in takso znižalo na 19.200,00 SIT.

Tožnik je v reviziji navedel kot vrednost revizije znesek 4.281.364,00 SIT in se tudi v sami reviziji zavzema za zvišanje odškodnine v navedenem znesku. Sodišče prve stopnje pa je napačno štelo kot vrednost revizije znesek 6.802.897,00 SIT, to je znesek, s katerim tožnik ni uspel, glede na svoj tožbeni zahtevek. Tožnik utemeljeno opozarja, da je to napačno, saj v reviziji vztraja le še z zneskom 4.281.364,00 SIT, kar je potrebno vzeti za vrednost revizije in od te vrednosti tudi odmeriti sodno takso, glede na določbo 4. odst.

25. člena ZST in tar. št. 3/5, tako da pravilno odmerjena sodna taksa za revizijo znaša 85.627,00 SIT. Pritožbeno sodišče je zato znižalo odmerjeno sodno takso po sodišču prve stopnje v višini 136.060,00 SIT na znesek 85.627,00 SIT.

Glede na vse navedeno, je pritožbeno sodišče pritožbi ugodilo in seštevek vseh sodnih taks znižalo z zneska 270.317,00 SIT na znesek 191.481,00 SIT, za kar je imelo pravno podlago v določbi 2. točke 373. člena ZPP v zvezi s 381. členom ZPP.

ZST člen 25,  25/4,  27,  25,  25/4,  27.  ZDSS člen 62,  62.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.